
Comisia pentru buget, finanţe şi bănci

Bucureşti         08.05.2002        

Nr. 22/238

Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea şi completarea alin.(3) al art.5 din Legea nr.118/1996 privind constituirea şi utilizarea Fondului special al drumurilor publice, cu care comisia noastră a fost sesizată în fond cu adresa Biroului Permanent nr.18 din 22 aprilie 2002.

PREŞEDINTE,

Prof. dr. Florin Georgescu

RAPORT

asupra propunerii legislative pentru modificarea şi completarea alin.(3) al art.5 din Legea nr.118/1996 privind constituirea şi utilizarea Fondului special al drumurilor publice

Cu adresa nr.18 din 22 aprilie 2002, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă pentru modificarea şi completarea alin.(3) al art.5 din Legea nr.118/1996 privind constituirea şi utilizarea Fondului special al drumurilor publice.

La întocmirea proiectului de Lege s-a avut în vedere avizul Consiliului Legislativ.


La lucrările comisiei au participat  toţi membri comisiei.

In urma examinării propunerii legislative pentru modificarea şi completarea alin.(3) al art.5 din Legea nr.118/1996 privind constituirea şi utilizarea Fondului special al drumurilor publice, în şedinţa din 8 mai 2002, comisia a hotărât, cu unanimitate de voturi, respingerea propunerii legislative, din următoarele considerente:

Această iniţiativă legislativă propune instituirea unor facilităţi pentru persoanele fizice şi juridice care prestează unele activităţi în domeniul agriculturii. Facilităţile constau în acordarea unor scutiri de plata cotei unice din care se constituie Fondul special al drumurilor publice, fond înfiinţat prin Legea nr.118/1996 privind constituirea şi utilizarea fondului special al drumurilor publice, republicată, cu modificările şi completările ulterioare.

Acordarea facilităţilor, în concepţia iniţiatorului, este condiţionată de faptul ca achiziţia să se realizeze direct de la “producătorii interni sau de la importatori în urma anexării la comandă”.

Precizăm că, potrivit pct.3 al articolului unic din Legea nr.63/2002 privind aprobarea Ordonanţei de urgenţă a Guvernului nr.35/2000 pentru modificarea Legii nr.18/1996, materia art.5 a fost restructurată în două alineate, astfel încât propunerea legislativă este fără obiect.

Prezenta propunere legislativă face parte din categoria legilor ordinare.
PREŞEDINTE,

Prof. dr. Florin Georgescu
SECRETAR,

Dr. Daniel Ionescu



Experţi parlamentari:

Onete Alexandru

Popescu Luminiţa
1

